काणकोणः संस्कृती सांबाळचे खातीर सर्वांगी बाल विकास कार्यावळीची खर गरज आसा. भुरग्यांक भूंय, उदक आनी पुराय पर्यावरणाची, आमचें संस्कृतीची म्हायती मेळोवचे खातीर अश्यो कार्यावळी, शिबिरांची गरज आशिल्ली, अशें ज्येश्ठ पत्रकार अजीत पैंगीणकार हांणी सांगलें.
 गिमाळे सुटयेचो बरो उपेग करतना, भुरग्यांच्या आंगांतली कला कुशळटाय विकसीत करपाचे नदरेन माशेंच्या श्री निराकार विद्यालयान होलिस्टीक चायल्ड डेव्हलोपमेंट कार्यावळीचें आयोजन केल्लें. ह्या 10 दिसांच्या शिबिराच्या समारोप कार्यावळींत पैंगीणकार मुखेल सोयरे म्हूण उलयताले. ह्या वेळार माचयेर तुडल हायस्कुलाची ज्येश्ठ शिक्षिका तनुजा लोलयेंकार, मुख्याध्यापिका उर्वी फळदेसाय आनी शिबिराची संजोयजक शिक्षिका आश्लेषा सातोस्कार हाजीर आशिल्ली.
 मोबायलाक लागून भुरगीं आपलें भुरगेंपण विसरल्यात. अशा वेळार तांकां नवो छंद आत्मसात करपाची संवय लावपाक जाय. ते खातीर सुटयेच्या काळांत वाचन, सुलेखन, चित्रकला, पेंवप, बागकाम, कराटे, खेळ, अभिनय, उलोवपाची कला हे सारकीं शिबिरां आयोजीत करचीं. ह्या कामांत पालकांनीय आदार करचो, असो उलो पैंगीणकार हांणी मारलो.
 ह्या शिबिरांत यत्ता 5 वी ते 9 वी मेरेनच्या विद्यार्थ्यांनी वांटो घेतिल्लो. तांकां ग्लास पेंटींग, रांगोळी, चित्रकला, लोकनाच, घुमटवादन, नाट्य प्रशिक्षण, मूक नाट्य, नाच, संभाषण कला, कथाकथन, मल्लखांब, बूक बायडींग, विणकाम हे विशींचें प्रशिक्षण तुषार नायक, पद्मा भट, मनाली नायक, सिस्टर क्रिना कार्दोज, निलेश प्रभुदेसाय, प्रसाद प्रभू, प्रफुल्ला पैंगीणकार, साईर पेटकार, प्रसन्ना पागी, पामेला फर्नांडीस, वेरोनी फर्नांडीस, मारिना रेबेलो, प्रियंका गायक, संदीप गांवकार, पूनम बांदेकार, प्रिती प्रभुदेसाय, कवींद्र फळदेसाय ह्या जाणकांनी दिलें.
 मेहनत, इत्सा शक्त आनी संयमाच्या बळग्यार कठीण दिसपी गजाली आत्मसात करपाचो उलो तनुजा लोलयेंकार हांणी मारलो.
 शाळेचे शारिरीक शिक्षक निलेश प्रभुदेसाय हांणी हे सुवातेचेर खाशेल्या रानमेव्याची आकर्शक सजावट केल्ली. तातूंत कणेरां, चारां, चुन्नां, चाफेरां, जांबळां, भिंडां, कावळ्याचे दोळे, जगमा हे सारक्या 12 रानमेव्यांचें प्रदर्शन मांडिल्लें. हो रानमेवा एकठांय करचे खातीर स्वता निलेश प्रभुदेसाय आपल्या विद्यार्थ्यांक घेवन करमल घांट, आंबेघांट रानांनी गेल्ले, अशी म्हायती उर्वी फळदेसाय हांणी दिली. तांणी येवकार दिलो आनी प्रास्तावीक केलें. ह्या शिबिरांत मार्गदर्शन केल्ल्या सगळ्यांक मुखेल सोयऱ्या हस्तुकीं प्रशस्तीपत्रां भेटयलीं. शिबिरांत वांटेकार जाल्ल्यां मदले आर्या, अवनी, अनिशा, पार्थ, वेदांत, सौम्या, अंश हांणी आपले विचार मांडले. उज्वला लोलयेंकार हांणी सुत्रसंचालन केलें मैथिली काणकोणकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 